
SC2009 – 6553 / 06.05.2009
REFERAT

Privind aprobarea Master Planului (MP) pentru Instalaţii Mari de Ardere (LCP) şi Sistem de Termoficare (ST) în Municipiul TIMIŞOARA

Prin adresa nr. SC2009-6553/01.04.2009 se înaintează Master Planul (MP) pentru Instalaţii Mari de Ardere (LCP-uri) şi Sistem de Termoficare(ST) în Municipiul Timişoara, varianta finală în limba română, întocmit de consultantul Ramboll Danemarca (conducătoarea consorţiului).
Pentru a se conforma cu cerinţele acquis-ului comunitar în domeniul protecţiei mediului, României i-au fost acordate perioade de tranziţie între 3 şi 15 ani pentru următoarele sectoare: calitatea aerului, gestionarea deşeurilor, calitatea apei şi controlul poluării industriale şi gestionarea riscurilor. Măsurile şi acţiunile specifice care trebuie implementate pentru realizarea obiectivelor generale şi specifice pentru perioada 2007-2013 sunt prezentate în Planul naţional de Dezvoltare(PND). Obiectivul PND privind protecţia şi îmbunătăţirea calităţii mediului este strâns legat de angajamentele asumate în timpul negocierilor privind Capitolul 22 – Mediul. Pe baza obiectivelor strategice naţionale stabilite în PND 2007-2013, Ministerul Mediului şi dezvoltării durabile (MMDD) a elaborat Programul Operaţional Sectorial pentru Mediu (POS Mediu), un document bazat în întregime pe ţintele şi priorităţile politicilor de mediu UE care reflectă obligaţiile internaţionale ale României precum şi interesele naţionale specifice.
POS Mediu a fost aprobat de Comisia Europeană în iunie 2007, unul dintre obiective este reducerea impactului negativ asupra mediului cauzat de centralele municipale de termoficare vechi în cele mai poluante localităţi până în 2015. Pentru atingerea acestui obiectiv a fost identificată Axa prioritară 3 : « Reducerea poluării şi micşorarea schimbărilor climatice prin restructurarea şi renovarea sistemelor municipale de termoficare pentru atingerea de ţinte privind eficientizarea energetică în zonele prioritare selectate ».

Master Planul (MP) pentru instalaţiile mari de ardere şi sistemul de încălzire centralizată în Municipiul Timişoara  acoperă întreg sistemul ( producţia, transportul şi distribuţia) de energie termică până în anul 2028.

Documentul prezintă situaţia existentă, proiecţiile privind dezvoltarea viitoare a întregului sistem de încălzire centralizată şi pe baza acestor informaţii  MP prezintă propunerea consultantului în ceea ce priveşte opţiunile strategice pentru sistemul de încălzire centralizată şi opţiuni specifice pentru fiecare componentă.
Planul de investiţii pe termen lung identifică necesarul de investiţii în baza conformării cu directivele UE relevante, îmbunătăţirea eficienţei sistemului din punct de vedere al costului şi sustenabilităţii, care va conduce la îmbunătăţirea mediului şi a condiţiilor de sănătate a populaţiei, iar pe ansamblu la servicii mai bune pentru consumatori.

În final MP propune un program de investiţii prioritare în infrastructură precum şi un plan de implementare, costuri investiţionale şi surse de finanţare, precum şi planul de investiţii prioritare propus pentru finanţare prin POS Mediu – Axa prioritară 3. Acestea sunt prezentate  în detaliu în capitolul 10 din MP « Program prioritar de investiţii în infrastructură », subcapitolul 10.4 « Lista măsurilor investiţionale prioritizate ».
Având în vedere cele expuse mai sus,

PROPUNEM:


1. Aprobarea Master Planului (MP) pentru Instalaţii Mari de Ardere (LCP) şi Sistem de Termoficare (ST) în Municipiul TIMIŞOARA.

